‘SAL kan nie gered word nie’Dudu Myeni, voormalige voorsitter van die SAL-raad. Foto: GCIS Die DA het Woensdag gesê hoewel Dudu Myeni, die omstrede voorsitter van die SAL-raad, Woensdag uit haar pos verwyder is, is dit te laat om die sukkelende lugredery te red. Maroela Media het vroeër berig die kabinet het Woensdag volgens berigte radikale veranderinge aan die raad van SAL goedgekeur waartydens Myeni onder meer in die pad gesteek is. Myeni sal glo vervang word deur die sakeman JB Magwaza. Alf Lees, die DA se skaduminister van finansies, het gesê Myeni het ongekende skade aan SAL aangerig en moes nooit as voorsitter, of enigsins as ŉ lid van die raad, aangestel gewees het nie. “Die vraag bly steeds waar Malusi Gigaba [minister van finansies] die R10 miljard gaan kry wat benodig word om te voorsien vir die R5,2 miljard se lenings en bedryfskapitaal wat reeds aan SAL betaal is, asook die R4,8 miljard wat as bedryfskapitaal benodig word om die lugredery tot die einde van die 2017/18 finansiële jaar aan die gang te hou,” het Lees gesê. “Die krisis by SAL het nou só erg geraak dat Gigaba klaarblyklik uiteindelik gedwing was om op te tree in ŉ poging om die wanbestuur by SAL stop te sit. Die herstrukturering van die SAL-raad sluit volgens berigte glo ŉ ervare lugvaartdeskundige in, ŉ jaar nadat daar die eerste keer hiervoor gevra is.” eNCA het vroeër berig die lugvaartdeskundige Ahmed Bassa is een van die nuwe aanstellings op die raad. Daar word verwag dat die formele aankondiging oor die veranderinge aan die raad ná afloop van ŉ kabinetsinligtingsessie vandag bekendgemaak sal word. “Moenie ŉ fout maak nie, die herstrukturering van die SAL-raad en die verwydering van Myeni is heeltemal te min, te laat om die lugredery te red. SAL kan nie gered word nie.”